arnastofnun/IGC-2024 huggingface dataset:
S-12/2018

Mál þetta, sem dómtekið var 26. janúar sl., er höfðað með ákæru lögreglustjórans á Suðurnesjum 8. janúar 2018 á hendur ákærða F-x-x Z-x-x, fæddum [...], írönskum ríkisborgara;

„fyrir misnotkun skjala, með því að hafa, fimmtudaginn 21. desember 2017, í Flugstöð Leifs Eiríkssonar, er hann kom til landsins frá Kaupmannahöfn, Danmörku, með flugi nr. WW903 og á leið til Toronto, Kanada, með flugi WW213, framvísað við landamæravörð í landamæraeftirliti, í blekkingarskyni, norsku vegabréfi, á nafni M-x-x H-x-x, fd. 29.10.1986, númer 30059409 með gildistímanum 17.09.2013 til 17.09.2023.

Telst þessi háttsemi ákærða varða við 1. mgr. 157. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Af hálfu ákærða er þess aðallega krafist að honum verði ekki gerð refsing en til vara krefst ákærði vægustu refsingar sem lög leyfa. Þá gerir verjandi ákærða kröfu um hæfilega þóknun, sem greiðist úr ríkissjóði.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Niðurstaða:

Við þingfestingu máls þessa játaði ákærði brot sitt án undandráttar. Játning ákærða fær stoð í gögnum málsins. Samkvæmt því þykir sannað að ákærði hafi gerst sekur um þá háttsemi sem honum er gefin að sök í ákæru og þar er réttilega heimfærð til refsiákvæða.

Sakavottorð ákærða liggur ekki frammi í málinu. Engra gagna nýtur um að ákærði hafi áður gerst sekur um refsiverða háttsemi. Verður við ákvörðun refsingar tekið mið af þeirri staðreynd, sem og skýlausri játningu ákærða.

Samkvæmt því sem eftir ákærða er haft í lögregluskýrslu var honum synjað um hæli í Noregi árið 2009 og í Danmörku árið 2014. Ákvað ákærði í ljósi þess að verða sér út um vegabréf og freista gæfunnar utan Evrópu. Upplýst er að fyrirhugaður áfangastaður hans var Toronto í Kanada. Að þessum atvikum gættum verður ekki talið að aðstæður ákærða séu slíkar sem 1. mgr. 32. gr. laga nr. 80/2016 um útlendinga tekur til. Af þeim sökum eru ekki efni til þess að víkja frá fastmótaðri dómvenju í málum sem þessu og þykir refsing ákærða því réttilega ákveðin fangelsi í 30 daga.

Eftir úrslitum málsins, sbr. 1. mgr. 235. gr. laga nr. 88/2008 um meðferð sakamála, verður ákærði dæmdur til greiðslu alls sakarkostnaðar. Ákærði greiði því þóknun skipaðs verjanda síns, D-kk-ef R-kk-ef lögmanns, er hæfilega þykir ákveðin svo sem í dómsorði greinir, og útlagðan ferðakostnað verjanda, 18.560 krónur.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, F-x-x Z-x-x, fæddur [...], sæti fangelsi í 30 daga.

Ákærði greiði þóknun skipaðs verjanda síns, D-kk-ef R-kk-ef lögmanns, 210.800 krónur að virðisaukaskatti meðtöldum, og ferðakostnað verjanda, 18.560 krónur.

K-kk-nf H-kk-nf
S-190/2018

I

Mál þetta, sem dómtekið var 14. júní 2018, höfðaði héraðssaksóknari á hendur H-kk-þgf Á-kk-þgf H-kk-þgf, kt. 000000-0000, Nýbýlavegi 30, Kópavogi, með ákæru 5. apríl 2018

„fyrir brot gegn valdstjórninni, með því að hafa aðfaranótt þriðjudagsins 9. maí 2017, utandyra á akbraut við Austurkór 7b í Kópavogi, sparkað tvisvar í vinstri fótlegg lögreglumannsins A, sem þar var við skyldustörf, eftir að ákærði var handtekinn.

Telst þetta varða við 1. mgr. 106. gr. almennra hegningarlaga nr. 19/1940.“

Er þess krafist að ákærði verði dæmdur til refsingar og til greiðslu alls sakarkostnaðar.

II

Ákærði kom fyrir dóminn, játaði skýlaust sök og krafðist vægustu refsingar sem lög leyfa. Kvaðst hann mjög iðrast hegðunar sinnar.

Játning ákærða fær stoð í gögnum málsins og er ekki ástæða til að draga í efa að hún sé sannleikanum samkvæm. Samkvæmt því er sannað að ákærði hafi gerst sekur um þá háttsemi sem í ákæru er lýst og er þar rétt heimfærð til refsiákvæðis. Með vísan til 164. gr. laga nr. 88/2008, um meðferð sakamála, verður dómur lagður á málið án frekari sönnunarfærslu.

Ákærði er fæddur í [...] árið 1996. Sakavottorð, sem liggur frammi í málinu, hefur ekki áhrif á ákvörðun refsingar hans nú. Við ákvörðun refsingar verður til þess horft að ákærði sparkaði tvívegis að tilefnislausu í fótlegg lögreglumanns sem var að gegna skyldustörfum. Til málsbóta horfir hins vegar að ákærði játaði skýlaust brot sitt og kvaðst mjög iðrast árásar sinnar, bæði hjá lögreglu og fyrir dómi. Þá hlutust engir áverkir af spörkum ákærða. Þykir refsing hans hæfilega ákveðin fangelsi í 30 daga, sem bundin skal skilorði eins og nánar greinir í dómsorði.

Engan sakarkostnað leiddi af meðferð málsins.

I-kk-nf E-kk-nf héraðsdómari dæmir málið.

D ó m s o r ð:

Ákærði, H-kk-nf Á-kk-nf H-kk-nf, sæti fangelsi í 30 daga, en fresta skal fullnustu refsingarinnar og hún falla niður að liðnum tveimur árum frá uppsögu þessa dóms að telja, haldi hann almennt skilorð 57. gr. almennra hegningarlaga nr. 19/1940.

I-kk-nf E-kk-nf
S-202/2018

Mál þetta, sem var dómtekið 19. september 2018, höfðaði lögreglustjórinn á höfuðborgarsvæðinu með ákæru 17. apríl 2018, á hendur S-kk-þgf S-kk-þgf S-kk-þgf, kt. 000000-0000, [...]:

,,fyrir umferðalagabrot, með því að hafa, fimmtudaginn 20. apríl 2017, ekið bifreiðinni [...] sviptur ökurétti norður Vesturberg í Reykjavík, uns lögregla stöðvaði aksturinn við sömu götu. Telst brot þetta varða við 1. mgr. 48. gr., sbr. 1. mgr. 100. gr., umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði sótti ekki þing við þingfestingu málsins 19. september 2018 og boðaði ekki forföll en í fyrirkalli sem var ásamt ákæru birt ákærða 5. júlí 2018 var tekið fram að yrði ekki sótt þing af hans hálfu mætti hann búast við því að fjarvist hans yrði metin til jafns við það að hann viðurkenndi að hafa framið þau brot sem hann væri ákærður fyrir og að dómur yrði lagður á málið að honum fjarstöddum, sbr. 1. mgr. 161. gr. laga nr. 88/2008 um meðferð sakamála.

Með vísan til ofanritaðs og gagna málsins að öðru leyti telur dómurinn þannig sannað að ákærði hafi framið það brot sem ákært er út af og er brot hans réttilega heimfært til refsiákvæða í ákærunni.

Ákærði er fæddur árið 1978 og á samkvæmt framlögðu sakavottorði að baki sakaferil sem nær aftur til ársins 2008. Við úrlausn þessa máls hefur eftirfarandi áhrif: Með dómi 9. júlí 2014 var ákærði dæmdur í sextíu daga fangelsi og ævilöng ökuréttarsvipting áréttuð fyrir að aka bifreið sviptur ökurétti og undir áhrifum ávana- og fíkniefna, en í sama máli var ákærði einnig sakfelldur fyrir brot gegn lögum um ávana- og fíkniefni nr. 65/1974. Ákærði var dæmdur í þriggja mánaða fangelsi og sviptur ökurétti ævilangt með dómi 24. september 2015 fyrir akstur sviptur ökurétti og undir áhrifum ávana- og fíkniefna. Ákærði var dæmdur í fjögurra mánaða fangelsi og sviptur ökurétti ævilangt með dómi 13. september 2016 fyrir að aka bifreið sviptur ökurétti og undir áhrifum ávana- og fíkniefna.

Að framangreindum sakaferli og broti ákærða virtu þykir refsing hans samkvæmt dómvenju réttilega ákveðin fangelsi í sextíu daga.

Engan sakarkostnað leiddi af rekstri málsins eða meðferð þess fyrir dómi.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, S-kk-nf S-kk-nf S-kk-nf, sæti fangelsi í sextíu daga.

M-kvk-nf H-kvk-nf H-kvk-nf
S-206/2018

Mál þetta, sem var dómtekið 15. ágúst 2018, höfðaði lögreglustjórinn á höfuðborgarsvæðinu með ákæru 30. apríl 2018, á hendur J-x-x J-x-x D-x-x, kt. 000000-0000, [...], Hafnarfirði:

,,fyrir þjófnað með því að hafa sunnudaginn 12. nóvember 2017 í verslun N1, Ártúnshöfða, Reykjavík, stolið vegahandbókinni að verðmæti 4.990 [krónur].

Telst þetta varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar [og] til greiðslu alls sakarkostnaðar.“

Við fyrirtöku málsins 15. ágúst 2018 kom ákærði fyrir dóm og játaði sök. Í ljósi játningar ákærða var farið með málið samkvæmt 164. gr. laga nr. 88/2008 um meðferð sakamála. Var málið því tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig um lagaatriði máls og ákvörðun viðurlaga.

Ákærði hefur skýlaust játað sök í málinu. Að mati dómsins samrýmist játning hans framkomnum gögnum. Brot ákærða telst því sannað og er réttilega heimfært til refsiákvæða í ákæru.

Ákærði er fæddur árið 1956 og á samkvæmt framlögðu sakavottorði að baki sakaferil sem nær aftur til ársins 2006. Ákærði hefur þrívegis áður gerst sekur um brot gegn 244. gr. almennra hegningarlaga. Síðast var honum gerð refsing fyrir brot gegn því ákvæði með dómi Héraðsdóms Reykjaness 15. febrúar 2017 en ákærði var þá dæmdur í 30 daga fangelsi, skilorðsbundið í tvö ár. Með broti sínu rauf ákærði skilorð samkvæmt framangreindum dómi. Ber að taka þann dóm upp og gera ákærða refsingu í einu lagi, sbr. 60. og 77. gr. almennra hegningarlaga nr. 19/1940. Við ákvörðun refsingar ákærða þykir mega líta til þess að ekki var um að tefla mikil verðmæti. Þá horfir skýlaus játning ákærða honum til málsbóta. Samkvæmt þessu og með hliðsjón af því sem áður var rakið um sakaferil ákærða þykir refsing hans hæfilega ákveðin 60 daga fangelsi. Eftir atvikum þykir mega binda fullnustu refsingarinnar skilorði svo sem nánar greinir í dómsorði.

Engan sakarkostnað leiddi af meðferð málsins.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, J-x-x J-x-x D-x-x, sæti fangelsi í sextíu daga, en fresta skal fullnustu refsingarinnar og hún falla niður að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

M-kvk-nf H-kvk-nf H-kvk-nf
S-232/2018

Mál þetta, sem var dómtekið 15. ágúst 2018, höfðaði lögreglustjórinn á höfuðborgarsvæðinu með ákæru 15. maí 2018, á hendur M-x-x R-x-x C-x-x C-x-x, kt. 000000-0000, [...], Kópavogi: ,,Fyrir eftirtalin brot, framin á árinu 2017:

1. Umferðarlaga- og skjalabrot með því að hafa, laugardaginn 12. ágúst 2017, ekið bifreiðinni [...], sem ákærði hafði í blekkingarskyni og án heimildar sett á skráningarnúmerin, [...], án ökuréttar um Kársnesbraut, við Hábraut, Kópavogi, og [...] ekið bifreiðinni umrætt sinn án lögboðinnar vátryggingar. Telst þessi háttsemi varða við 1. mgr. 157. gr. almennra hegningarlaga nr. 19/1940, 1. mgr. 48. gr. og 1. mgr. 93. gr., sbr. 1. mgr. 100. gr. umferðarlaga nr. 50/1987 með áorðnum breytingum.

2. Umferðarlagabrot með því að hafa, sunnudaginn 20. ágúst 2017, ekið bifreiðinni [...] án ökuréttar um Skólatröð, við Álfhólfsveg, Kópavogi. Telst þessi háttsemi varða við 1. mgr. 48. gr., sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar og til greiðslu alls sakarkostnaðar.“

Við fyrirtöku málsins 15. ágúst 2018 kom ákærði fyrir dóm og játaði sök. Í ljósi játningar ákærða var farið með málið samkvæmt 164. gr. laga nr. 88/2008 um meðferð sakamála. Var málið því tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig um lagaatriði máls og ákvörðun viðurlaga.

Ákærði hefur skýlaust játað sök í málinu. Að mati dómsins samrýmist játning hans framkomnum gögnum. Brot ákærða teljast því sönnuð og eru réttilega heimfærð til refsiákvæða í ákæru.

Ákærði er fæddur árið 1970 og á samkvæmt framlögðu sakavottorði að baki sakaferil sem nær aftur til ársins 2008. Í öllum þar tilgreindum sjö tilvikum sem ákærða hefur verið refsing er um að ræða brot gegn umferðarlögum, en þar af var ákærða í tvö skipti jafnframt gerð refsing fyrir vörslur fíkniefna. Með sektargerð lögreglustjóra 19. maí 2015 samþykkti ákærði að greiða sekt og sæta tímabundinni sviptingu ökuréttar, meðal annars fyrir akstur undir áhrifum ávana- og fíkniefna. Síðan ákærði gekkst undir áðurnefnda sektargerð hefur honum þrívegis verið gerð refsing fyrir að aka sviptur ökurétti, þar af í tveimur tilvikum jafnframt fyrir brot gegn 1. mgr. 71. gr. umferðarlaga.

Með hliðsjón af 77. gr. almennra hegningarlaga þykir refsing ákærða hæfilega ákveðin fangelsi í þrjátíu daga, en rétt þykir að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga.

Engan sakarkostnað leiddi af rekstri málsins.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, M-x-x R-x-x C-x-x C-x-x, sæti fangelsi í þrjátíu daga, en fresta skal fullnustu refsingar og skal hún niður falla að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

M-kvk-nf H-kvk-nf H-kvk-nf
S-242/2018

Mál þetta, sem var tekið til dóms 19. september 2018, höfðaði lögreglustjórinn á höfuðborgarsvæðinu með ákæru 22. maí 2018, á hendur E-kk-þgf P-kk-þgf Á-kk-þgf, kt. 000000-0000, [...]: ,,fyrir eftirtalin umferðarlagabrot í Garðabæ á árinu 2017 með því að hafa:

I

Laugardaginn 8. júlí ekið bifreiðinni [...] sviptur ökurétti suður Hafnarfjarðarveg við Arnarnesveg uns aksturinn var stöðvaður skömmu síðar.

II

Sunnudaginn 16. júlí ekið sömu bifreið sviptur ökurétti um Arnarnesveg og inn á Reykjanesbraut til suðurs uns aksturinn var stöðvaður skömmu síðar.

Teljast brot í báðum liðum varða við 1. mgr. 48. gr., sbr. 1. mgr. 100. gr., umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði sótti ekki þing við þingfestingu málsins 19. september 2018 og boðaði ekki forföll en í fyrirkalli sem var ásamt ákæru löglega birt 4. júlí 2018 var tekið fram að yrði ekki sótt þing af hans hálfu mætti hann búast við því að fjarvist hans yrði metin til jafns við það að hann viðurkenndi að hafa framið þau brot sem hann væri ákærður fyrir og að dómur yrði lagður á málið að honum fjarstöddum, sbr. 1. mgr. 161. gr. laga nr. 88/2008 um meðferð sakamála.

Með vísan til ofanritaðs og gagna málsins að öðru leyti telur dómurinn þannig sannað að ákærði hafi framið þau brot sem ákært er út af og eru brot hans réttilega heimfærð til refsiákvæða í ákærunni.

Ákærði er fæddur í apríl 1955 og á samkvæmt framlögðu sakavottorði að baki sakaferil sem nær aftur til ársins 1998. Við úrlausn þessa máls hefur eftirfarandi áhrif: Ákærði gekkst undir tvær sektargerðir lögreglustjóra 6. maí 2013 þess efnis að ákærði greiddi sekt vegna hraðaksturs sviptur ökurétti. Með sektargerð lögreglustjóra 26. ágúst 2013 greiddi ákærði sekt vegna hraðaksturs sviptur ökurétti, en brotið framdi hann 14. júní 2013.

Ákærði hefur í máli þessu verið sakfelldur fyrir að hafa tvívegis ekið bifreið sviptur ökurétti. Við ákvörðun refsingar verður því meðal annars litið til 77. gr. almennra hegningarlaga nr. 19/1940. Að framangreindum sakaferli og brotum ákærða virtum þykir refsing hans samkvæmt dómvenju réttilega ákveðin 45 daga fangelsi.

Engan sakarkostnað leiddi af rekstri málsins eða meðferð fyrir dómi.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, E-kk-nf P-kk-nf Á-kk-nf, sæti fangelsi í 45 daga.

M-kvk-nf H-kvk-nf H-kvk-nf
S-26/2018

Mál þetta, sem var tekið til dóms 9. apríl 2018, höfðaði lögreglustjórinn á Suðurnesjum með ákæru 15. janúar 2018, á hendur S-x-x J-x-x K-x-x, kt. 000000-0000, [...]

,,fyrir umferðarlagabrot, með því að hafa, fimmtudaginn 2. nóvember 2017, ekið bifreiðinni [...], sviptur ökurétti og undir áhrifum áfengis (í blóði mældist vínandi 2,04 ‰) um Fuglavík, Keflavík, uns aksturinn var stöðvaður við Fuglavík 18.

Telst háttsemi þessi varða við 1. mgr., sbr. 3. mgr. 45. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 3. gr. laga nr. 24/2007.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar, skv. 101. og 102. gr. umferðarlaga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Ákærði sótti ekki þing við þingfestingu málsins 9. apríl 2018 og boðaði ekki forföll en í fyrirkalli sem var ásamt ákæru birt ákærða 29. mars 2018 var tekið fram að yrði ekki sótt þing af hans hálfu mætti hann búast við því að fjarvist hans yrði metin til jafns við það að hann viðurkenndi að hafa framið þau brot sem hann væri ákærður fyrir og að dómur yrði lagður á málið að honum fjarstöddum, sbr. 1. mgr. 161. gr. laga nr. 88/2008 um meðferð sakamála.

Með vísan til ofanritaðs og gagna málsins að öðru leyti telur dómurinn þannig sannað að ákærði hafi framið þau brot sem ákært er út af og eru brot hans réttilega heimfærð til refsiákvæða í ákærunni.

Samkvæmt framlögðu sakavottorði gekkst ákærði fjórum sinnum undir sektargerð lögreglustjóra árið 2013 meðal annars vegna brota gegn 45. gr. umferðarlaga nr. 50/1987. Þá gekkst ákærði undir sektargerð lögreglustjóra 26. september 2017 vegna umferðarlagabrota, þar með talið gegn 1. sbr. 3. mgr. 45. gr., þess efnis að ákærði greiddi 300.000 krónur í sekt og sætti sviptingu ökuréttar í 4 ár frá 29. janúar 2018 að telja. Var nefnt brot ákærða gegn 45. gr. umferðarlaga önnur ítrekun ákærða gegn ákvæðinu. Það brot sem ákærði er sakfelldur fyrir í máli þessu telst því þriðja ítrekun ákærða gegn nefndu ákvæði.

Að framangreindum sakaferli og brotum ákærða virtum þykir refsing ákærða samkvæmt dómvenju réttilega ákveðin 60 daga fangelsi.

Með vísan til framangreinds ber, í samræmi við kröfugerð ákæruvalds og með vísan til 101. gr. og 102. gr. umferðarlaga nr. 50/1987, að svipta ákærða ökurétti ævilangt frá birtingu dóms þessa að telja.

Á grundvelli sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður ákærða gert að greiða allan sakarkostnað málsins, samkvæmt yfirliti sækjanda, samtals 110.161 krónur.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, S-x-x J-x-x K-x-x, sæti fangelsi í 60 daga.

Ákærði er sviptur ökurétti ævilangt frá birtingu dóms þessa að telja.

Ákærði greiði 110.161 krónur í sakarkostnað.

M-kvk-nf H-kvk-nf H-kvk-nf
S-297/2018

Mál þetta, sem dómtekið var 5. september sl., höfðaði héraðssaksóknari með ákæru 24. maí 2018 á hendur ákærðu, X, kt. […], […], […];

„fyrir brot gegn valdstjórninni, með því að hafa fimmtudaginn 14. september 2017 á horni Ægisgötu og Bárugötu í Reykjavík hótað lögreglumönnunum A, B og C, sem þar voru við skyldustörf, lífláti og hótað því að fara heim til lögreglumannsins C og drepa börnin hennar og með því að hafa, í kjölfarið um borð í lögreglubifreið á vettvangi, reynt að sparka í höfuð lögreglumannsins C og sparkað í bringu og hægri upphandlegg lögreglumannsins B.

Telst þetta varða við 1. mgr. 106. gr. almennra hegningarlaga nr. 19/1940.

Þess er krafist að ákærða verði dæmd til refsingar og til greiðslu alls sakarkostnaðar.“

Kröfur ákærðu í málinu eru þær að henni verði gerð sú vægasta refsing sem lög leyfa.

I

Ákærða játaði brot sitt samkvæmt ákæru héraðssaksóknara við þingfestingu málsins. Í ljósi þess ákvað dómari að fara með málið samkvæmt 164. gr. laga nr. 88/2008 um meðferð sakamála og taka það til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði máls og ákvörðun viðurlaga.

Játning ákærðu samrýmist framlögðum gögnum og telst brot hennar því sannað. Brot ákærðu varðar við 1. mgr. 106. gr. almennra hegningarlaga nr. 19/140, svo sem réttilega er vísað til í ákæru.

II

Sakaferill ákærðu er lítill og hefur engin áhrif á ákvörðun refsingar hennar nú. Svo sem fyrr var rakið játaði ákærða sök án undandráttar við þingfestingu málsins. Þá upplýsti ákærða að hún hefði alfarið látið af neyslu fíkniefna í kjölfar þess að atvik máls gerðust. Sú fullyrðing hennar er studd framlögðu læknisvottorði.

Að broti ákærðu virtu og með vísan til þess sem að framan er rakið þykir refsing hennar hæfilega ákveðin fangelsi í tvo mánuði. Eftir atvikum þykir rétt að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærða almennt skilorð 57. gr. almennra hegningarlaga nr. 19/1940.

Engan sakarkostnað leiddi af rannsókn málsins og rekstri þess hér fyrir dómi, en skipaður verjandi afsalaði sér þóknun fyrir verjandastarfann.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærða, X, sæti fangelsi í tvo mánuði, en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærða almennt skilorð 57. gr. almennra hegningarlaga nr. 19/1940.

K-kk-nf H-kk-nf
S-316/2018

Mál þetta, sem dómtekið var 17. október, er höfðað með ákæru héraðssaksóknara, útgefinni 7. júní 2018, á hendur A, kt. 000000-0000, [...], „fyrir neðangreind brot gegn valdstjórninni og tilraun til brots gegn valdstjórninni, framin aðfaranótt þriðjudagsins 20. júní 2017, í Kópavogi:

1. Með því að hafa, eftir að ákærði var handtekinn á heimili sínu að [...], skallað lögreglumanninn B vinstra megin í andlit, er hann gegndi skyldustarfi sínu, með þeim afleiðingum að hann hlaut af þreifieymsli vinstra megin í andliti og niður á neðri vör.

2. Með því að hafa, á meðan ákærði var handtekinn í umrætt sinn, ítrekað hótað lögreglumönnunum D, B og E líkamsmeiðingum og lífláti, er þeir gegndu skyldustarfi sínu.

Framangreind brot ákærða samkvæmt 1. og 2. tölulið ákæru teljast varða við 1. mgr. 106. gr. almennra hegningarlaga nr. 19/1940.

3. Með því að hafa, er verið var að flytja ákærða niður stigaganginn að [...] og út í lögreglubifreið, reynt að skalla lögreglumanninn D í höfuðið, er hann gegndi skyldustarfi sínu, en D tókst að víkja sér undan högginu.

Framangreint brot ákærða samkvæmt 3. tölulið ákæru telst varða við 1. mgr. 106. gr., sbr. 1. mgr. 20. gr., almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.“

Ákærði kom fyrir dóm og játaði sök samkvæmt ákæru. Ákæra fær stoð í gögnum málsins. Með vísan til þessa telst ákærði sannur að sök og hefur unnið sér til refsingar. Samkvæmt sakavottorði hefur ákærða ekki áður verið gerð refsing. Verður horft til þess, játningar ákærða og þess að ákærði var ungur að árum þegar hann framdi brotin. Á hinn bóginn er alvarlegt að ráðast að lögregluþjónum við skyldustörf. Ákærði skallaði lögregluþjón í andlitið, reyndi að skalla anna lögregluþjón í höfuð og hótaði sömu lögregluþjónum og hinum þriðja líkamsmeiðingum og lífláti. Refsing ákærða ákveðst fangelsi í fjóra mánuði en ákveðið að fresta fullnustu refsingarinnar og falli hún niður að liðnum tveimur árum haldi ákærði almennt skilorð svo sem í dómsorði greinir. Samkvæmt gögnum málsins nemur sakarkostnaður 35.120 krónum og verður ákærði dæmdur til greiðslu þeirrar fjárhæðar. Af hálfu ákæruvaldsins fór P-kk-nf H-kk-nf H-kk-nf saksóknarfulltrúi með málið. Þ-kk-nf D-kk-nf kveður upp dóm þennan.

D Ó M S O R Ð

Ákærði, A, sæti fangelsi í fjóra mánuði. Fullnustu refsingarinnar skal frestað og niður skal hún falla að liðnum tveimur árum haldi ákærði almennt skilorð 57. gr. laga nr. 19/1940.

Ákærði greiði 35.120 króna sakarkostnað málsins.

Þ-kk-nf D-kk-nf

Rétt endurrit staðfestir

Héraðsdómur Reykjaness 23.10.2018.